Piiriäärsed eestlased ei oska Schengeni viisaruumi pakutavate  ärivõimalustega midagi peale hakata. Lätlased aga tegutsevad laial turundusrindel.    Valgas piirikraavi veeres, pea Selveri kaubamaja õues vedeleb ümberlükatud silt, mis hoiatab: ees on piir. Silti pole enam vaja, sest piirile suure mürtsu ja kahe riigi presidendiga saabunud Schengeni süsteem tõstis triibulised tõkkepuud üles. Praegu näib, et Läti nopib piirideta Euroopast enam kasu kui Eesti.    Kolm korda päevas müristab Valga raudteejaama Riia diiselrong ning Eesti elanikud ei jõua ära imestada,  kuidas suudab Läti raudtee neid kõigest viiekümne nelja krooni eest naabrite pealinna sõidutada. Bussiga pääseb Tallinna saja kaheksakümne krooni eest. 25. aprillist mai lõpuni sõitis Valgast Riiga 555 huvilist, teisipidi suunas 769, teatas Vija Barlo Läti raudteefirmast.    Vagunisaatjad Kristine Mik-ta ja Irena Silinievitca müüvad pileteid nii kroonide kui ka lattide eest ja kostavad, et nädalavahetustel on sahmimist küll.    Nädalavahetustel on käima pandud ka Valka-Valga ühine  bussiliin, mis toimetab põhiliselt Läti pensionäre Eesti turule.    Tihti potsatavad Valga postkastidesse Valka kaubanduskeskuse Elvi eestikeelsed reklaamid ning nädalavahetustel on pea piiril asuva poe ees Eesti numbrimärkidega autosid lätlaste omadega võrdselt.    Pärast piiri avamist olid lätlased isegi pahased, et poes oma keelt ei kuulegi, muheleb Elvi juhataja Sandra Avota. Ta on uhke, sest kolm ta müüjannat suudavad teenindada eesti keeles. Ja enamik hindu on ka Eesti kroonides.    Vene arstimid    Hästi ostetakse kulinaaria- ja pagaritooteid, näiteks pekipirukaid. Rääkimata õllest, mille maitsete ja tehaste arvukus on Eesti omast üle. Elvi apteegist aga leiavad Eesti mammid Vene arstimeid, mida siin pole ammu saada. No peavalurohi tsitramoon on ikka müügiartikkel number üks, muheleb proviisor.    Eestlaste poolel on piiri ligidal hiigelsuur Selver, mis säilitab hoolimata piiri avanemisest suurketile omast stoilist rahu. Juhataja Märt Piir teatab,  et nemad Läti suunas ei rabele, Selver töötab Eesti turu jaoks. Samal põhjusel pole majas valuutavahetuspunkti, mille järele kliendid teinekord küsivad.    Poolesaja kilomeetri kaugusel piirist asuvas Valmieras avati hiljaaegu suur kaubanduskeskus Valleta. Panime reklaami Valga ajalehte ning mõju on tuntav: nädalavahetustel kuuleb siin palju eesti keelt, räägib direktor Maris Aboltin. Üheski Läti lehes ta Eesti reklaame pole näinud.    Valleta lilleklumpe hooldav Dzintra Minelsone  ütleb, nägu naerul, et temal pole Schengenist sooja ega külma. On selletagi pool ilma läbi rännanud, mullu käis Virumaal mõisaid ja losse imetlemas.    Ainukene Schengenist suisa õnnejoovastuses mees oli Lilli piiripunkti veeres sulasena tiiki rajav ehitaja Algris Zarikts. Ta polnud kunagi Eestis käinud. Nüüd on aga juba kolm korda lihtsalt lustist üle piiri astunud, mis sest, et passi taskus pole. Õnneks pole ka piirivalvureid enam kohal. Sest passita tegelane võib võõral maal kopsaka trahvi kaela  saada.    Mobiilne auk ja keelepelgur lätlane     Ai pagan, jälle Läti levis! Selle lause järgi võib Valgas ära tunda mujalt Eestist saabunud mobiiliomanikke. Hiljem tunnevad nad rahakotis suurt auku, sest üheksa krooni minutise jutu eest on piisavalt ehmatav hind.     Lätlased on keeletundlikud. Kui hakata nendega vene keelt rääkima, võivad nina kirtsutada, kõrvale pöörata. Kui hakata inglise keelt, siis nad ei oska. Kui aga minna inglise keelelt vene keelele üle,  laulab lätlane vastu kui lõoke, vallates idanaabri kõnepruuki eestlasest paremini.     Lilli külast Mulgimaal jääb piirini neli kilomeetrit. Saja seitsmekümne nelja inimesega küla postkontoris kaupa müüv Merike Soovik ütleb, et hakkab ehk varsti külarahvaga läti keelt õppima. Huvilisi on, lisab ta. Ka toetusfond on valmis vaadatud. Aga Läti-suunaline suurem siblimine pole alanud, sest tee on vilets, et mitte öelda mülgas. Eriti kevadel ja sügisel. Kui Läti Rujienast ehk Ruhjast hakkaks  Viljandisse buss käima, oleks sõitjaid küll, arvab postkontori perenaine.     Sama kinnitavad Rujiena linna odavpoe Cento müüjad. Tee viletsus ja bussi puudumine viivad Rujiena rahva praegu pigem Pärnu spaasse.    Rein Sikk  EPL